बिजनौर : बसपा नेता और भतीजे की हत्या, मिठाई के डिब्बे में पिस्तौल रखकर लाए हत्यारे
बिजनौर : उत्तर प्रदेश के बिजनौर जिले में मंगलवार को बहुजन समाज पार्टी (बसपा) के नेता हाजी एहसान और उनके भतीजे की गोली मारकर हत्या कर दी गई। हत्यारे मिठाई के डिब्बे में पिस्तौल रखकर लाए थे। और गोली मारकर फरार हो गए।
बिजनौर ज़िले के नजीबाबाद निवासी 55 वर्षीय हाजी एहसान अपने भतीजे शादाब (28) के साथ मंगलवार शाम अपने कार्यालय में थे जब दो लोग अंदर आए और उन पर गोलीबारी कर दी। पुलिस रिपोर्ट्स के अनुसार, हमलावरों की संख्या तीन थी।
बीएसपी नेता हाजी एहसान। फाइल फोटो
एक वरिष्ठ पुलिस अधिकारी ने कहा, "एक व्यक्ति कार्यालय के बाहर उनका इंतजार करता रहा, जबकि दो लोग मिठाई के एक डब्बे में पिस्तौल रखकर अंदर गए। उन्होंने हाजी हसन पर गोली चलाई, और जब उनके भतीजे ने उन्हें रोकने की कोशिश की तो हमलावरों ने उन्हें भी गोली मार दी। दोनों की घटनास्थल पर ही मौत हो गई।"
पुलिस ने कहा कि हमले के पीछे किसी निजी दुश्मनी का कोई संकेत नहीं मिला है। पुलिस ने कातिलों को पकड़ने के लिए टीमें गठित की हैं।
हाजी एहसान बीएसपी के तो नेता थे ही, उनका प्रापर्टी का बड़ा कारोबार था। उनका इलाके में बड़ा नाम था। बताया जाता है कि कई मामलों में उनके ऊपर आरोप भी थे।
आपको यह भी बता दें कि बिजनौर लोकसभा सीट बीएसपी के ही खाते में गई है। यहां से बीएसपी (गठबंधन) प्रत्याशी मलूक नागर ने बीजेपी के पूर्व सांसद राजा भारतेंद्र सिंह को मात दी है।
लोकसभा चुनाव के 23 मई को परिणाम आने के बाद किसी राजनीतिक दल के कार्यकर्ता पर यह तीसरा बड़ा हमला है।
अमेठी में पूर्व ग्राम प्रधान और भाजपा नेता स्मृति ईरानी के करीबी सहयोगी की रविवार को गोली मारकर हत्या कर दी गई थी। दशकों तक गांधी परिवार के गढ़ रहे अमेठी में स्मृति ने कांग्रेस अध्यक्ष राहुल गांधी को हरा दिया।
इससे पहले सपा नेता और जिला पंचायत सदस्य विजय यादव की गाजीपुर में गोली मारकर हत्या कर दी गई थी।
सोमवार को एक अन्य सपा नेता और पूर्व सांसद कमलेश बाल्मीकि को बुलंदशहर जिला में उनके आवास पर संदिग्ध परिस्थितियों में मृत पाया गया था।
(समाचार एजेंसी आईएएनएस के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva awa_Deva awa_Deva awa_Deva hin_Deva bho_Deva hin_Deva